b'\n_START_ARTICLE_\nMatthias Siegmann\n_START_PARAGRAPH_\nMatthias Siegmann (1607 Altenhaus Magdeburgi l\xc3\xa4hedal, Brandenburgi mark \xe2\x80\x93 1696 Tallinn) oli Eesti vaimulik._NEWLINE_Siegmann immatrikuleeriti 2. mail 1629 Wittenbergi \xc3\xbclikooli. Oli 4. oktoobrini 1635 Salzwedeli (asub praeguse haldusjaotuse j\xc3\xa4rgi Saksi-Anhalti liidumaal)._NEWLINE_Oli arvatavasti juba aastast 1636\xe2\x80\x931640 Haapsalu P\xc3\xbcha Johannese koguduse adjunkt\xc3\xb5petaja (Heinrich Lindemanni abiline vaimulikus ametis), aastal 1641 (andis ametivande 11. mail 1641) sama koguduse abi\xc3\xb5petaja, aastatel 1641\xe2\x80\x931657 sama koguduse \xc3\xb5petaja. Piiskopi visitatsioonil aastal 1639 n\xc3\xb5uti hingekarjaselt, et ta \xc3\xb5petaks Stahli manuaali alusel katekismuse viit peat\xc3\xbckki, palveid ja pihis\xc3\xb5nu ning kuidas neid hiljem palvetes kasutada. K\xc3\xb5rvaldati 12. veebruaril 1657 ametist kui fanaatik ja impos mentis (aru kaotanud). Tema sooviks oli k\xc3\xb5ik rahvad \xc3\xbchte usku liita, oli tugevalt m\xc3\xb5jutatud s\xc3\xbcnkretismi ideoloogiast. L\xc3\xa4ks Saksamaale, kus kulutas \xc3\xa4ra kogu oma varanduse ja p\xc3\xb6\xc3\xb6rdus seej\xc3\xa4rel Eestimaale tagasi. Kutsuti aastal 1667 Anna koguduse abi\xc3\xb5petajaks tingimusel, et ei jutlusta enam oma usulisi vaateid. Oli Anna koguduse abi\xc3\xb5petaja aastatel 1667\xe2\x80\x931680. Andis seej\xc3\xa4rel vanaduse t\xc3\xb5ttu koguduse teenimise \xc3\xbcle v\xc3\xa4imehele Johannes Victorinus Boretiusele ning elas ise Tallinnas. Ta maeti 9. juulil 1696 Tallinna Niguliste kirikusse.\n_START_SECTION_\nIsiklikku\n_START_PARAGRAPH_\nTema v\xc3\xa4imees Johannes Victorinus Boretius oli Anna koguduse adjunkt\xc3\xb5petaja, Saarde Katariina koguduse \xc3\xb5petaja, R\xc3\xb5uge Maarja koguduse \xc3\xb5petaja, hooldades ka Vastseliina Katariina kogudust.'